पुलिस के अनुसार 19 मई 2012 को बंजार के तेजा सिंह ने बंजार थाना में शिकायत दर्ज करवाई थी कि उसे 92 की सीरीज वाले फोन नंबर से मोबाइल पर कॉल आई थी। फोन पर तेजा सिंह को सूचना दी गई कि उसे ईनाम में 25 लाख रुपये नगद और 1 लग्जरी कार निकली है। लाटरी की राशि और कार प्राप्त करने के लिए उसे चार अलग-अगल बैंक खातों में पैसे जमा करवाने के लिए कहा गया। तेजा ने बंजार के एक बैंक से बिहार के विक्रांत के खाते में 25 हजार, राकेश के बैंक खाते में 40 हजार और उड़ीसा के सुनील शाहू के बैंक खाते में 25 हजार तथा उड़ीसा के ही अनंत कुमार के खाते में 10 हजार जमा रुपये जमा किए। पैसे जमा करने के बाद से आरोपियों के सेल फोन बंद हो गए थे। इस पर तेजा की शिकायत पर बंजार पुलिस थाना में आरोपियों के खिलाफ 420 का मामला दर्ज किया गया। एएसपी संदीप धवल ने बताया कि गुप्त सूचना के आधार पर पुलिस की एक टीम ने पिछले दिनों उड़ीसा का दौरा किया। इस दौरान सूचना पर पुलिस ने आरोपियों को कटक से गिरफ्तार किया। बताया कि गिरफ्तारी के बाद उन्हें न्यायालय में पेश किया गया जहां से उन्हें 14 दिनों की न्यायिक हिरासत में भेजा है। मामले की छानबीन एएसआई टेक चंद कर रहे हैं।